Uitstekende onderwysers vir die grondslagfase is onontbeerlikFoto: Kiki69210/Pixabay.com Deur Marietjie Bruwer Suid-Afrika se wetenskap en wiskunde is op skoolvlak van die swakste ter wêreld. Ons moet egter nie die fout maak om te dink dat Suid-Afrikaanse kinders minder intelligent is as kinders uit ander lande nie. Die hoofrede hiervoor is dat baie kinders in die grondslagfase nie in hul moedertaal onderrig word nie. Syfervaardighede (en moeilike wiskundige konsepte) word beter in leerders se moedertaal vasgelê. Hoewel die prentjie by Afrikaanse skole heelwat anders lyk, kom ŉ groot deel van kinders uit gebroke huishoudings, speel ouers ŉ betreklik kleiner rol in die vorming van hul kinders en die rol van die onderwyser word eintlik al hoe belangriker. Die grondslagfase-onderwyser is nie net ŉ onderwyser nie, maar vervul in groot mate die rol van ŉ kind se ouer vir die tydperk wat hulle by die skool is. Kinders leer om te lees en te skryf, maar een van die belangrikste aspekte van onderrig is om saam met die kinders te speel. Die jongste navorsing wys ook hoe belangrik speel is vir die ontwikkeling van kinders. Verder kan die grondslagfase-onderwyser vir kinders wat uit ŉ gebroke huis kom geweldig baie beteken. Kinders praat met hul onderwysers oor hul hele lewe en dit sluit dikwels godsdienstige gesprekke in. Tydens die onlangse hofsaak rakende godsdiens in skole is uit ŉ studie van dr. Tanya Robinson aangetoon dat godsdiens ŉ sleutelrol speel vir kinders, veral vir dié wat uit gebroke huishoudings kom. Word dit weggeneem, verloor kinders een van die laaste vorme van standvastigheid in hulle lewe. Laastens moet ons twee van die vernaamste wanpersepsies oor grondslagfase-onderwysers uit die weg ruim. Eerstens word voornemende onderwysers wat goed op skool presteer, dikwels op grond van hul prestasie aangemoedig om eerder hoërskoolonderwys te studeer. Prof. Barry Richter (tans verbonde aan Aros) meen dat “skoolhoofde eerder die beste onderwysers in die grondslagfase moet aanstel, die gemiddelde onderwysers in die intermediêre fase en die res in die hoërskool”. Hy sê dit omdat die probleme wat in die vroeë ontwikkelingstadium by kinders ontstaan eerder vroeër as later gekorrigeer moet word. Tweedens word dit binne die Afrikaanse kultuur vreemd gevind dat mans grondslagfase studeer. Ook hier moet ons nuut begin dink hieroor. Gesien in die lig van die verskeie gebroke gesinne kom dit al hoe meer aan die lig dat die afwesigheid van ŉ vaderfiguur tot groot nadeel van ŉ kind se ontwikkeling kan wees. In lande soos Nederland is dit heel normaal dat mans grondslagfase-onderwys studeer. Buitendien mag die teenwoordigheid van mans ŉ positiewe invloed op dissipline in die grondslagfase hê. As jy ‘n sinvolle bydrae wil lewer ten opsigte van die opvoeding van ons land se jong kinders, en vir so baie kinders uit gebroke huise ŉ verskil wil maak, kan onderrig in die grondslagfase dalk net vir jou wees.